О Б Р А З Л О Ж Е Њ Е

1. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 97. тачка 15. Устава Републике Србије, према којој Република Србија уређује и обезбеђује финансирање остваривања права и дужности Републике Србије, утврђених Уставом и законом. Истовремено члан 16. Закона о јавном дугу („Службени гласник РС”, бр. 61/05, 107/09, 78/11 и 68/15) прописује да Република Србија може дати гаранцију за измирење дуга јавних предузећа и других правних лица, чији је оснивач.

1. РАЗЛОЗИ ЗА ДОНОШЕЊЕ ЗАКОНА

Разлози за доношење овог закона о давању гаранције Републике Србије у корист Немачке развојне банке KfW, Франкфурт на Мајни (у даљем тексту: KfW), на име обавеза из Споразума о зајму за Пројекат обновљиве енергије Костолац - ветропарк, BMZ бр. 2013 66 582 (у даљем тексту: Споразум о зајму) закљученог 29. новембра 2017. године између KfW и Јавног предузећа „Електропривреда Србије”, Београд (у даљем тексту: Зајмопримац) на износ од 80.000.000 евра, садржани су у члану 16. став 4. Закона о јавном дугу, односно у члану 7. Споразума о зајму у вези са давањем гаранције Републике Србије. Наиме, чланом 16. став 4. Закона о јавном дугу прописано је да се гаранција Републике Србије даје у форми закона. Чланом 7. Споразума о зајму предвиђено је да Република Србија, као гарант да гаранцију за плаћање KfW-у, као обезбеђење тог зајма.

Законом о буџету Републике Србије за 2018. годину („Службени гласник РС”, број 113/17), у члану 3. предвиђено је давање гаранције Републике Србије KfW-у у износу до 80.000.000 евра по основу задужења Зајмопримца за спровођење Пројекта обновљиве енергије Костолац - ветропарк (у даљем тексту: Пројекат).

Реализација Пројекта је у складу са Националним акционим планом за обновљиве изворе енергије, да би се достигао обавезујући циљ Републике Србије, који се односи на учешће удела обновљивих извора енергије у укупној финалној потрошњи енергије 2020. године од 27%.

Стратегија развоја енергетике Републике Србије до 2025. године са пројекцијама до 2030. године („Службени гласник РСˮ, број 101/15) као један од приоритета истиче рационално коришћење природних ресурса и подстицање коришћења обновљивих извора енергије (у даљем тексту: ОИЕ), као и енергетски ефикаснијих и еколошки прихватљивијих технологија и опреме за коришћење енергије.

Основ за експлоатацију ОИЕ лежи у међународним и домаћим стратешким документимa, базираним на одрживом развоју и ефикасној производњи и коришћењу електричне и других видова енергије (Директива 2009/28/ЕC, Стратегија развоја енергетике Републике Србије до 2025. године са пројекцијама до 2030. године, Национални акциони план за обновљиве изворе енергије и сродни документи). Како је примарни извор производње електричне енергије у Србији из фосилних извора (угља), потреба за применом ОИЕ се јавља у циљу усклађивања са стратешким документима и развојем земље уопште. Наиме, Република Србија има значајну производњу електричне енергије из хидропотенцијала док су остали видови ОИЕ веома слабо заступљени. С обзиром на то да је Зајмопримац главни произвођач електричне енергије, употреба ОИЕ у даљој производњи представља значајан искорак ка будућем усклађивању делатности са општим интересима друштва и обавезама које Република Србија треба да испуни.

Студија о потенцијалу ветра за производњу електричне енергије, показала је да регион Костолачког басена има најбоље параметре за изградњу ветропарка.

Због значаја који изградња ветропарка на локалитету Костолачког басена има у погледу искоришћења ОИЕ има, овај пројекат је сврстан на листу пројеката који се развијају и финансирају у оквиру Програма развојне сарадње између Владе Републике Србије и Владе Савезне Републике Немачке.

Процењена вредност Пројекта je oкo 96,41 милион евра, од чега ће 80.000.000 eврa бити обезбеђено из крeдита KfW-а, уз гаранцију Републике Србије, 1.000.000 евра из финансијског доприноса KfW-а, у виду бесповратних средстава за финансирање експертских услуга, док ће преостали износ обезбедити Зајмопримац из сoпствених срeдставa.

Закључком Владе 05 Број: 46-4592/2017 од 19. маја 2017. године утврђена је Основа за преговоре са KfW-ом, и одређена делегација за преговоре, коју су сачињавали представници Министарства финансија, Министарства рударства и енергетике и Јавног предузећа „Електропривреда Србије”.

Након завршених преговора, Влада је Закључком 05 Број: 48-11452/2017 од 24. новембра 2017. године прихватила Извештај са преговора и текстове Споразума о зајму, Споразума о финансирању, којим се уређује коришћење бесповратних средстава и Посебног споразума уз Споразум о зајму (80 милиона евра) и Споразум о финансирању (1 милион евра), којим су утврђени детаљи и одговорности страна у спровођењу Пројекта, термин план, укупни трошкови финансирања и њихова структура, начин измене пројектне документације, тендерска процедура за избор извођача, врсте експертских услуга, ангажовање и задаци консултанта, начин извештавања, еколошки стандарди и друга питања из области заштите животне средине, социјалне заштите и безбедности на раду. Сви поменути споразуми су закључени 29. новембра 2017. године између KfW и Зајмопримца. Истим Закључком усвојен је Нацрт гаранције за плаћање Републике Србије по задужењу Зајмопримца, коју је у име Владе, као заступника Републике Србије, 29. фебруара 2017. године потписао Александар Антић, министар рударства и енергетике. Давање гаранције Републике Србије у корист KfW-а и доношење одговарајућег закона о давању гаранције представљају услов за ступање на снагу Споразума о зајму, коришћење кредитних средстава и спровођење Пројекта.

Споразумом о зајму предвиђено је да KfW одобри зајам Зајмопримцу под следећим условима:

– износ задужења 80.000.000 евра;

– период расположивости зајма је до 30. децембра 2021. године или до другог датума који зајмопримац и KfW могу да договоре, уколико буде потребно, у писаној форми;

– исплата средстава зајма вршиће се у траншама у складу са напретком Пројекта и у износу не мањем од 200.000 евра, осим када су у питању плаћања за консултантске услуге и исплата последње транше за које није ограничен минимални износ;

– фиксна каматна стопа од 0,85% годишње;

– период доспећа зајма је 15 година, укључујући период почека од четири (4) године, тако да се главница отплаћује у 23 полугодишње рате (прва рата главнице доспева на плаћање 30. децембра 2021. године, а последња 30. децембра 2032. године);

– провизија за организовање посла је 0,75% износа зајма и плаћа се једнократно;

– провизија на неискоришћени износ зајма је 0,25% годишње;

– трошкови камате и провизије на неискоришћени износ зајма биће плаћани полугодишње, 30. јуна и 30. децембра сваке године.

По стандардним условима KfW-а потребно је да Република Србија као средство обезбеђења да гаранцију за плаћање KfW-у којeм се, у својству гаранта, обавезује да ће KfW-у надокнадити све износе који доспевају на наплату по основу Споразума о зајму, који су закључили KfW и Зајмопримац 29. новембра 2017. године. Захтев да Република Србија гарантује за износ зајма до 80.000.000 евра свој основ има у томе, што KfW жели да се обезбеди у случају да средства зајма не буду искоришћена на начин како је то предвиђено Споразумом о зајму, а Зајмопримац не буде био у могућности да испуни своје обавезе плаћања о доспећу и позајмљена средства врати KfW-у у складу са планом отплате. Такође, Споразум о зајму ступа на снагу када Гаранција за плаћање ступи на снагу тј. осмог дана од дана објављивања овог закона у „Службеном гласнику Републике Србије”.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се преузимање обавезе Републике Србије да као гарант измири обавезе Зајмопримца по основу задужења код KfW, у износу до 80.000.000 евра (словима: осамдесет милиона евра).

Одредбом члана 2. Предлога закона предвиђа се да гаранцију из члана 1. овог закона, Република Србија даје у корист KfW, на име обавеза из Споразума о зајму.

Одредбом члана 3. Предлога закона уређују се питања која се односе на обавезе које Зајмопримац има у вези са овим зајмом.

Одредбом члана 4. Предлога закона предвиђа се регресно право Републике Србије, ако по основу дате гаранције изврши обавезу уместо Зајмопримца, као корисника зајма.

Одредбом члана 5. Предлога закона уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈИ НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије. Давање гаранције Републике Србије на износ зајма KfW-а до 80.000.000 евра за овај пројекат предвиђено је чланом 3. Закона о буџету Републике Србије за 2018. годину.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Разлози за доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12-пречишћен текст), произлазе из чињенице да су ступање на снагу и примена Споразума о зајму, односно повлачење и коришћење средстава зајма, као и рокови доспећа обавеза Зајмопримца, условљени ступањем на снагу овог закона.